Alls var 1.694 löxum var landað í Miðfjarðará í fyrra en í sumar hafa þegar veiðst um 5.500 laxar . Fróðlegt er að skoða veiði á stöng en fyrir veiðimenn segir sú tala meira en heildartalan . Í fyrra veiddust tæplega 175 laxar á hverja en í dag hefur áin þegar gefið yfir 600 laxa á stöng . Viðsnúningurinn milli ára er því ótrúlegur . Þess má geta að gamla metið var sett árið 2010 en þá veiddust 4.043 laxar í ánni . Rafn Valur Alfreðsson , sem er leigutaki Miðfjarðarár og tók við ánni af Lax-á árið 2009 , segir að síðustu sex ár hafi áin nánast verið að fullu seld og stærsti hlutinn af kúnnahópnum séu útlendingar . „ Sumarið er náttúrlega búið að vera ótrúlega gott og veiðitölurnar segja í rauninni alla söguna , " segir Rafn Valur . „ Veiðin núna byrjaði mjög svipað og árið 2009 , sem var fyrsta árið mitt með ána . Veiðin fór rólega af stað en svo bara allt í einu byrjaði að hellast inn smálax . Þannig var það til dæmis ekki í fyrra því þá veiddist óvenju lítið af smálaxi eins og reyndar víðast hvar um landið . Hlutfall stórlaxa í fyrra var í kringum 45% og til að setja það í samhengi þá reiknum við með því að stórlaxahlutfallið í ár verði í kringum 10% . Um 90% af veiðinni núna er því mjög vel haldinn og fallegur smálax , svona 62 til 70 sentímetrar . Í fyrra var smálaxinn hérna rýr eins og víðar . " „ Gríðarlegt seiðamagn hefur verið í ánni síðustu árin . Þrátt fyrir að menn megi taka lax þá eru mjög fáir sem gera það enda stærsti hluti okkar viðskiptavina erlendir veiðimenn . Ég myndi giska á að 95% laxinum sem veiðist í ánni sé sleppt aftur sem er mikil breyting frá því sem áður var . Mig minnir að árið 2006 hafi þetta hlutfall verið 22% . " Að sögn Rafns Vals er erfitt að útskýra hvers vegna veiðin sé svona góð í ár . Líklegasta skýringin sé sú að margir samverkandi þættir hafi fallið saman eins og púsluspil . „ Vorið í fyrra var gott og þá fór stór hluti af seiðunum út í sjó þar sem skilyrði voru greinilega mjög góð . Þess vegna verða heimturnar núna svona svakalegar . það er ótrúleg heppni þegar það smellur allt svona saman í náttúrunni . Það er eiginlega skrítið að segja það en miðað við magnið af fiski í ánni í júlí þá fannst mér að veiðin hefði alveg getað verið meiri . Laxinn gekk hægt upp ána til að byrja með en síðan um leið og það byrjaði að rigna þá fór hann af stað og þess vegna er veiðin enn frábær . " Öll viðmið brenglast „ Persónulega finnst mér veiðin í sumar nánast vera of mikil . Ég segi þetta vegna þess að þegar veiðin er svona mikil þá brenglast öll viðmið hjá mönnum . Að búast við að fá fleiri en 4 til 5 laxa á stöng á dag er óeðlilegt . Hingað komu veiðimenn í fyrra sem spurðu hvað væri eiginlega að klikka , af hverju veiðin væri ekki meiri . Þegar maður fékk þessar spurningu þá þurfti maður að benda mönnum á að 25 ára meðaltal fyrir árið 2009 hafi verið 1.240 laxar . Í fyrra veiddust tæplega 1.700 . Árið 2008 endaði áin í 1.800 löxum og mönnum fannst það geggjað , frábær veiði . Menn eru því ansi fljótir að gleyma . " Nánar er fjallað um málið í Viðskiptablaðinu . Áskrifendur geta nálgast pdf-útgáfu af blaðinu með því að smella á hlekkinn Tölublöð .